**32 Predkladanie lekárskeho potvrdenia o tom, že štátny príslušník tretej krajiny netrpí chorobou, ktorá ohrozuje verejné zdravie**

Ustanovenie § 32 ods. 10 zákona č. 404/2011 Z. z. o pobyte cudzincov a o zmene a doplnení niektorých zákonov (ďalej len „zákon o pobyte cudzincov“) ukladá štátnemu príslušníkovi tretej krajiny, ktorému bol udelený prechodný pobyt odovzdať policajnému útvaru do 30 dní od prevzatia dokladu o pobyte lekársky posudok potvrdzujúci, že netrpí chorobou, ktorá ohrozuje verejné zdravie. Rovnaká povinnosť je ustanovená v § 45 ods. 4 zákona o pobyte cudzincov pre štátnych príslušníkov tretích krajín, ktorým bol udelený trvalý pobyt na päť rokov. Lekársky posudok potvrdzujúci, že netrpí chorobou, ktorá ohrozuje verejné zdravie, nesmie byť starší ako 30 dní. Lehotu na predloženie lekárskeho posudku potvrdzujúceho, že netrpí chorobou, ktorá ohrozuje verejné zdravie, môže policajný útvar na žiadosť štátneho príslušníka tretej krajiny predĺžiť o 60 dní.

Zákon o pobyte cudzincov zároveň ustanovuje výnimky z tejto povinnosti a to pre nasledujúce prípady:

* ak ide o štátneho príslušníka tretej krajiny, ktorému bol udelený prechodný pobyt na účel plnenia služobných povinností civilnými zložkami ozbrojených síl,
* ak ide o štátneho príslušníka tretej krajiny, ktorému bol udelený prechodný pobyt štátneho príslušníka tretej krajiny, ktorý má priznané postavenie Slováka žijúceho v zahraničí,
* ak ide o štátneho príslušníka tretej krajiny, ktorému bol udelený prechodný pobyt štátneho príslušníka tretej krajiny, ktorý má priznané postavenie osoby s dlhodobým pobytom v inom členskom štáte,
* ak ide o zmenu druhu alebo účelu pobytu

V zmysle § 124 zákona o pobyte cudzincov lekársky posudok potvrdzujúci, že štátny príslušník tretej krajiny netrpí chorobou, ktorá ohrozuje verejné zdravie, vydáva lekár so špecializáciou v špecializačnom odbore infektológia v niektorom z nasledujúcich zariadení:

**1. Bratislavský samosprávny kraj**

* Poliklinika cudzokrajných chorôb, ZAMA s. r. o., Americké námestie 3, 811 08 Bratislava,
* Inštitút očkovania a cestovnej medicíny s. r. o., Teslova 33, 821 02 Bratislava,
* Medicínske zariadenie Mlynská Dolina, s.r.o., Staré Grunty 56, 841 04, Bratislava.

**2. Nitriansky samosprávny kraj**

* Infekčná klinika, ambulancia pre cudzokrajné choroby Fakultnej nemocnice Nitra, Špitálska 6, 949 01 Nitra.

**3. Trenčiansky samosprávny kraj**

* Ambulancia infektológie a tropickej medicíny Spoločnosti INF TROP-MED s. r. o., Nábrežná 5, 971 01 Prievidza.

 **4. Žilinský samosprávny kraj**

* Klinika infektológie a cestovnej medicíny Univerzitnej nemocnice Martin, Kollárova2, 036 01 Martin,
* Inštitút očkovania a cestovnej medicíny s. r. o., ŽILPO s. r. o., Vysokoškolákov 31, 010 01 Žilina.

**5. Košický samosprávny kraj**

* Klinika infektológie a cestovnej medicíny Univerzitnej nemocnice L. Pasteura, Rastislavova 43, 040 01 Košice,
* LV - Medical, s. r. o., Humenská 11, prevádzka Gemerská 3, 040 11 Košice – Západ,
* Nemocnica s poliklinikou Štefana Kukuru, Špitálska 2, Michalovce

**6. Banskobystrický samosprávny kraj**

* Ambulancia cestovnej medicíny pri Infekčnom oddelení Fakultnej nemocnice s poliklinikou F. D. Roosevelta v Banskej Bystrici, Cesta k nemocnici 1, 975 17 Banská Bystrica.

Doklady vydané inými zariadeniami prípadne doklady vydané v krajine pôvodu nebudú akceptované ako doklady potvrdzujúce, že štátny príslušník tretej krajiny netrpí chorobou, ktorá ohrozuje verejné zdravie.